નાણાકીય રીતે મુશ્કેલીમાં મુકાયેલી અને આરબીઆઈની વોચ હેઠળ રહેલી પીએસયુ ક્ષેત્રની નવ બેન્કોએ બે વર્ષનો રિકવરી પ્લાન સરકારને આપ્યો છે. આ બેન્કોએ તેમની સબસિડરીમાં હિસ્સો વેચવા અને કોર્પોરેટ લોન બુક ઘટાડવા સહિતના વિકલ્પો આપ્યા છે. નાણામંત્રી પિયૂષ ગોયલે ગયા મહિને ૧૧ પીએસયુ બેન્કોને તેમની નાણાકીય સ્થિતિ સુધારવા અને આરબીઆઈના કેપિટલ એડિક્વસી(મૂડી પર્યાપ્તતા)ના નિયમોનું પાલન કરવા કહ્યું હતું. રિઝર્વ બેન્કે આ ૧૧ બેન્કોને બેન્કો પ્રોમ્પ્ટ કરેક્ટિવ એક્શન(PCA) હેઠળ મૂકી હતી. આ પૈકી નવ બેન્કોએ નાણાકીય સેવા વિભાગને તેમનો રિપોર્ટ આપી દીધો હોવાનું અધિકારીએ કહ્યું હતું. જે ૧૧ બેન્કો પ્રોમ્પ્ટ કરેક્ટિવ એક્શન(PCA) હેઠળ છે તેમાં દેના બેન્ક, અલ્હાબાદ બેન્ક, યુનાઈટેડ બેન્ક ઓફ ઈન્ડિયા, કોર્પોરેશન બેન્ક, આઈડીબીઆઈ બેન્ક, યુકો બેન્ક, બેન્ક ઓફ ઈન્ડિયા, સેન્ટ્રલ બેન્ક ઓફ ઈન્ડિયા, ઈન્ડિયન ઓવરસીસ બેન્ક, ઓરિએન્ટલ બેન્ક ઓફ કોમર્સ, અને બેન્ક ઓફ મહારાષ્ટ્રનો સમાવેશ છે. PCA હેઠળ બેન્કો પર ઘણાં નિયંત્રણો આવી જાય છે. તે ડિવિડન્ડ આપી શકતી નથી, નવી બ્રાન્ચ ખોલી શકતી નથી. વધારે પ્રોવિઝનિંગ કરવું પડે છે. ઓનર-પ્રમોટરને વધુ ફંડનું રોકાણ કરવાનું કહેવામાં આવે છે. મેનેજમેન્ટને અપાતા કોમ્પેન્સેશન અને ડિરેક્ટરોની ફી પર અંકુશ આવે છે.